ທ່ານ Chen Shiu-bian ​ໄດ້​ຮັບ ການ​ປ່ອຍ​ໂຕ​ຊົ່ວຄາວ ເພື່ອອອກມາ ປິ່ນປົວພະຍາດ
ອະດີດ​ປະທານາທິບໍດີໄຕ້​ຫວັນ ໄດ້​ຮັບ​ໃຊ້​ໂທດ​​ ມາ​ເກືອບ 6 ປີ​ແລ້ວ ​ໃນ​ຈຳນວນ 20 ປີ ທີ່ທ່ານຖືກຕັດສິນຈຳຄຸກ ສຳ​ຫລັບ​​ໂທດຮັບສິນບົນ ຟອກເງິນ ແລະຂໍ້ກ່າວຫາອື່ນໆອີກ.
ອະດີດປະທານາທິບໍດີໄຕ້ຫວັນ ທ່ານ Chen Shiu-bian ໄດ້ຮັບ ການປ່ອຍໂຕອອກຈາກຄຸກຊົ່ວຄາວ ຍ້ອນເຫດຜົນທາງການແພດ ເພື່ອອອກມາປິ່ນປົວພະຍາດຫລາຍຢ່າງ ຫຼັງຈາກທີ່ໄດ້ຮັບໃຊ້ໂທດ ມາເກືອບ 6 ປີແລ້ວ ໃນຈຳນວນ 20 ປີ ສຳຫລັບໂທດສໍ້ລາດ ບັງຫລວງ ກະຊວງຍຸດຕິທຳຂອງໄຕ້ຫວັນ ກ່າວໃນວັນຈັນມື້ນີ້ ວ່າ ທິມນັກ ການແພດທີ່ເປັນອິດສະຫຼະ ຈະທຳການຮັກສາປິ່ນປົວທ່ານ Chen ທີ່ເປັນໂຣກຊຶມເສົ້າທີ່ຮ້າຍແຮງ ແລະ ສົງໄສກັນວ່າທ່ານເປັນໂຣກ ເສ້ນປະສາດກະຕຸກ ຫລື Parkinson ແລະພະຍາດອື່ນໆອີກ ທີ່ ບໍ່ສາມາດປິ່ນປົວໄດ້ ຢູ່ໃນຄຸກ ທ່ານຈະຕ້ອງກັບຄືນໄປເຂົ້າຄຸກ ພາຍໃນໜຶ່ງເດືອນ ຖ້າຫາກ ການກວດສຸຂະພາບພົບວ່າ ທ່ານມີສຸຂະພາບດີ ທ່ານ Chen ໄດ້ຖືກດຳເນີນຄະດີ ບໍ່ດົນຫລັງຈາກ ສະໄໝການດຳລົງຕຳແໜ່ງ ປະທານາທິບໍດີຂອງທ່ານ ແຕ່ປີ 2000 ຫາ 2008 ສິ້ນສຸດລົງ ທ່ານຖືກສານຕັດສິນວ່າຜິດ ໃນເດືອນ ກັນຍາ ປີ 2009 ໃນຂໍ້ຫາ ມີສ່ວນກ່ຽວພັນກັບການຮັບສິນບົນ ຈຳນວນ 20 ລ້ານດອລລ່າ ຊຶ່ງເຮັດໃຫ້ທ່ານເປັນອະດີດປະທານາທິບໍດີໄຕ້ຫວັນຄົນທຳອິດ ທີ່ໄດ້ຮັບໃຊ້ໂທດ ສຳຫລັບການກະທຳຜິດໃນຂະນະທີ່ດຳລົງຕຳແໜ່ງຢູ່ນັ້ນ ພັນລະຍາຂອງທ່ານ ແລະ ສະມາຊິກຄອບຄົວອີກ 2 ຄົນ ກໍໄດ້ຖືກຕັດສິນວ່າ ມີຄວາມຜິດເຊັ່ນກັນ